Document ID: 32006R0776

KOMISSION ASETUS (EY) N:o 776/2006,
annettu 23 päivänä toukokuuta 2006,
Euroopan parlamentin ja neuvoston asetuksen (EY) N:o 882/2004 liitteen VII muuttamisesta yhteisön vertailulaboratorioiden osalta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon rehu- ja elintarvikelainsäädännön sekä eläinten terveyttä ja hyvinvointia koskevien sääntöjen mukaisuuden varmistamiseksi suoritetusta virallisesta valvonnasta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 882/2004 (1) ja erityisesti sen 32 artiklan 5 kohdan,
sekä katsoo seuraavaa:
(1)
Asetuksessa (EY) N:o 882/2004 säädetään elintarvikkeiden ja rehujen sekä eläinten terveyden alalla toimivien yhteisön vertailulaboratorioiden yleisistä tehtävistä, velvollisuuksista ja vaatimuksista. Yhteisön vertailulaboratoriot on lueteltu kyseisen asetuksen liitteessä VII. Luettelo sisältää kaikki rehuja ja elintarvikkeita tutkivat yhteisön vertailulaboratoriot, jotka aiemmin nimettiin muissa säädöksissä.
(2)
Yhteisön vertailulaboratorioiden nimeämisen pitäisi edistää määritystulosten parempaa laatua ja yhdenmukaisuutta.
(3)
Yhteisön vertailulaboratorioiden toiminnan pitäisi kattaa kaikki rehu- ja elintarvikelainsäädännön sekä eläinten terveyden alat ja etenkin ne, joilla on tarvetta täsmällisiin määritys- ja diagnoosituloksiin.
(4)
Monilla aloilla, joilla sovelletaan yhteisön elintarvike- ja rehulainsäädäntöä ja eläinten terveyttä koskevaa lainsäädäntöä, on tarvetta nimetä uusia yhteisön vertailulaboratorioita aloille, jolla niitä ei vielä ole, erityisesti seuraavien osalta: suu- ja sorkkatauti, luomistauti (bruselloosi), listerioosi (Listeria monocytogenes), koagulaasipositiiviset stafylokokit, Escherichia coli mukaan lukien verosytotoksinen E. coli (VTEC), kampylobakteerit, loiset (erityisesti Trichinella, Echinococcus, Anisakis), mikrobilääkeresistenssi, eläinproteiinit rehuissa, torjunta-ainejäämät, mykotoksiinit elintarvikkeissa ja rehuissa, raskasmetallit elintarvikkeissa ja rehuissa, dioksiinit ja PCB:t elintarvikkeissa ja rehuissa sekä polysykliset aromaattiset hiilivedyt (PAH).
(5)
Komissio käynnisti heinäkuussa 2005 ehdotuspyynnön uusien yhteisön vertailulaboratorioiden valintaa ja nimeämistä varten. Hakemusten arviointi saatiin päätökseen joulukuussa 2005, ja tuloksista ilmoitettiin kyseisten jäsenvaltioiden toimivaltaisille viranomaisille. Arvioinnin perusteella komissio katsoo, että kullakin alalla menestyksekkäät ehdokkaat olisi nimettävä uusiksi yhteisön vertailulaboratorioiksi.
(6)
On tarpeen päivittää asetuksen (EY) N:o 882/2004 liitteessä VII joitakin erityistietoja, jotka koskevat nykyisiä yhteisön vertailulaboratorioita.
(7)
Näin ollen asetus (EY) N:o 882/2004 olisi muutettava vastaavasti.
(8)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 882/2004 liite VII tämän asetuksen liitteellä.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 23 päivänä toukokuuta 2006.

Labels: 17
7
0
6
18